Absalon (laev)

Absalon (L16) ja tema sõsarlaev Esbern Snare (L17) on suurimad Taani mereväes teeninud laevad. Neid liigitatakse nii transportfregattideks kui ka lahingutoetuslaevadeks. Taani merevägi ise klassifitseerib neid juhtimis- ja toetuslaevadeks.

Absalon sai nime Taani peapiiskopi ja riigimehe Absaloni järgi, kes lasi ehitada esimese kaitserajatise linna, millest sai tänapäevane Kopenhaagen.

 Konstruktsioon 

Laev on jaotatud 16 veekindlaks osaks, mis peaksid tagama laeva vee peal püsimise raketitabamuse või õnnetuse korral. Peale selle, et kõik süsteemid on dubleeritud, on laeval kahjustusandurid ja suitsutsoonid. Absaloni lahingukahjude- ja kontrollsüsteem jälgib pidevalt aluse seisundit ning selles on üle 50 kaamera, tuletõkke, anduri ja hoiatusseadme.

Alumine, 9 aari suurune tekk sobib mitmeks otstarbeks ja mahutab 450 tonni kaupa. Sinna pääseb roll-on-roll-off (ro-ro) rambi kaudu. Laev suudab kanda mitmesuguseid sõjamasinaid, näiteks Leopard 2 tanki. Samuti saab tekile rajada välihospidali või pakkuda ajutist elupaika kuni 300 sõdurile.

Laeval on kaks ro-ro tüüpi rampi. Ahtris oleva rambi kaudu saab lasti peale laadida. Merel saab nende kaudu välja lasta ja pardale võtta väiksemaid veesõidukeid.

Ülemisel tekil on 8,5 aari suurune helikopteri maandumisala, mis suudab kanda kuni 20 tonni kaaluvat kopterit. Absaloni pardal on tavaliselt 2 AgustaWestland EH-101 või Westland Lynx tüüpi helikopterit. Kui missioon koptereid ei nõua, siis saab nende angaare ja maandumisplatsi kasutada lastihoidlana.

 Käsu- ja juhtimissüsteemid 

Laeval on Terma C-Flex lahingu- ning käsu-, juhtimis-, side- ja luuresüsteemid (C4I). Systematic ja Terma arendasid selle jaoks välja tarkvara, aga riistvara ja konsoolid telliti ettevõttelt Maersk Data Defence. Laeval on 20 mitmeotstarbelist konsooli koos suurte ekraanide ja tööjaamadega. Digiandmeid radaritelt ja anduritelt kantakse edasi TCP/IP-võrgu kaudu. Andmevahetuseks on laeval 1 GB Etherneti kohtvõrk. Tööjaamades kasutatakse Windows 2000 ja serverites Sun Solarise operatsioonisüsteemi.

Sidekanalitena kasutatakse TDL (Tactical Data Link) linke 11 ja 16, tsiviil- ja militaarühendused kasutavad EHF, SHF ja UHF lainealasid. 2008 varustas Terma Absaloni MLS-ga (Multi Link System) ja tulevikus saab kasutada TDL-i linki 22.

 Relvastus 

Aluse relvastusse kuulub täisautomaatne 127 mm Mark 45 mod 4 kahur. See relv valiti seetõttu, et ta suudab kaldal asuvaid sihtmärke tabada täpselt. Samuti kasutatakse seda veepinnal liikuvate kiirete sihtmärkide hävitamiseks ja õhutõrjeks. Kahuri laskekaugus on kuni 24 km ja ta suudab teha 16-20 lasku minutis. Õhutõrjeks on kasutusel 2 CIWS (Close-in weapon system) Oerlikon Contraves Millennium süsteemi. See relv teeb kuni 1000 lasku minutis ja kasutab 35 mm laskemoona. Üks neist relvadest asub laeva vööris ja teine ahtris, angaaride kohal. Mõlemad suudavad teha täispöörde ümber oma telje. Millennium on efektiivne kuni 3,5 km kaugusel olevate lennumasinate ja 2 km kaugusel olevate rakettide vastu.

Ahtris asuva CIWS-i lähedale on paigutatud lisarelva- ja kaitsesüsteemid: 4 kuuetorulist SRBOC peibutissüsteemi koos kahe MK32 torpeedosüsteemiga, mis kasutavad allveelaevavastaseid MU90 torpeedosid. Laeva ülemise teki keskosas asuvad kaks Harpoon-rakettide süsteemi ja need raketid on maa-maa-tüüpi või laevatõrjeks. Lisaks on pardal kolm VLS-i (vertical launching system), mille Sea Sparrow rakette kasutatakse õhusõidukite hävitamiseks. Samuti on laeval kuni 300 miini.

Laeval on palju andureid, aga mitte nii palju kui moodsamatel fregattidel. Õhuradarina on kasutusel Thanes Smart-S Mk2 3D ulatusega 250 km koos Terma Scanter 2100 pinnaradariga. Allveelaevadelt tulevaid ohte avastatakse Atlas ASO 94 sonariga ja tulekontrolliradaritena on kasutusel 4 Saab CEROS 200 seeria radarit.

 Majutus 

Laeval on 100 meeskonnaliiget ja ajutisi liikmeid võib lisanduda kuni 70. Kopteritekile saab paigutada majutuskonteineri, mis annaks peavarju 130 inimesele. Aluse kambüüs suudab süüa teha 300 inimesele. Kui kopteritekile paigutada välihaigla, siis suudetakse seal korraga ravida 40 erakorralist patsienti päevas või sooritada 10 suuremahulist kirurgilist operatsiooni.

 Rahvusvahelised operatsioonid 

TKM on keskendunud rahvusvahelistele missioonidele ja alates aastast 2008 on Absalon Taani lipulaev rahvusvahelises piraaditõrjeüksuses Task Force 150 Adeni lahes. 2008. aasta detsembris märkas Absalon kahtlast paati 140 km kaugusel Jeemeni rannikust. Sellises olukorras lastakse laevalt vette mootorpaadid ja kontrollitakse, kas tegu on tõepoolest kalameestega või hoopiski piraatidega. Kõnealusel juhul leiti automaate ja granaadiheitjaid. Piraatidelt korjati relvad ära, nad vahistati ja nende paat lasti põhja. Piraadid anti üle Jeemeni rannavalvele. 2010. aasta veebruaris päästis Absalon tankeri Ariella, mis oli piraatide rünnaku all.

1. märtsil 2010 laskis Absalon India ookeanis põhja somaali piraatide emalaeva, mis kandis mitut kiirpaati.

7. jaanuaril 2012 vallutas Absalon veel ühe somaali piraatide emalaeva ning vabastas selle pardal olnud 14 Iraanist ja Pakistanist pärit kalurit, kes olid üle kahe kuu laeval pantvangis olnud.

 Viited 

 Välislingid 

Kategooria:Taani sõjalaevad